**ראייה והשגה**

**פרק ג**

חושבים שתמונה ותבנית משמעותן אחת בלשון העברית, ואין הדבר כן. כי תבנית היא שם הגזור מן בנה ופירושו המבנה של דבר ותכונתו, דהיינו, תבניתו, כגון הריבועיוּת והמעגליוּת והמשולשוּת, ותבניות אחרות... לכן העברית אינה משתמשת בשום פנים בביטויים אלה בתיאורים המתייחסים לאל.

ואִילו תמונה הוא שם מסופק הנאמר על שלושה עניינים. שכן הוא נאמר [1] על צורת הדבר המושגת בחושים מחוץ לדעת, דהיינו, תבניתו ומִתארו... והוא נאמר [2] על הצורה הדמיונית המצויה בדמיון מהדמות לאחר העלמה מן החושים... והוא נאמר [3] על העניין האמיתי המושג בשׂכל. בהתאם למשמעות שלישית זאת נאמר עליו יתעלה תמונה באומרו: ותמונת ה' יביט, אשר משמעותו וביאורו: ואת אמיתת האל ישיג.

**פרק ד**

דע שראה והביט וחזה, שלושת הביטויים האלה מציינים ראיית העין ושלושתם הושאלו להשׂגת השׂכל. לגבי ראה, דבר זה מפורסם בציבור הרחב... כל לשון ראִיה הבאה לגבי האל יתעלה היא בהתאם להשאלה זאת, כגון שנאמר: ראיתי את ה'; וירא אליו ה'; וירא אלהים כי טוב; הראני נא את כבֹדך; ויראו את אלהי ישראל. כל זאת השׂגה שׂכלית ובשום פנים לא ראיית עין, שהרי עיניים אינן משיגות אלא גוף ובכיוון כלשהו, וכן כמה מן המקרים שלו, כלומר, את צבעי הגוף ואת תבניתו וכיוצא בהם. כמו כן הוא יתעלה אינו משיג באמצעות איבר כפי שיבואר.

כן נאמר הביט על הפנייה בעין אל דבר... הוא הושאל לכך שהדעת פונה אל דבר ומתחילה להתבונן בו עד שהיא משיגה אותו... במשמעות זו דבריו: הבט נא השמימה, כי זה היה במראה הנבואה.

על דרך השאלה זו היא כל לשון הבטה הבאה לגבי האל יתעלה: [כי ירא] מהביט אל האלהים; ותמֻנת ה' יביט; והביט אל עמל לא תוכל...

**פרק ה**

...כן נאמר אנו, שראוי לאדם שלא יתפרץ לעניין הגדול והנכבד הזה לאלתר, מבלי שירגיל את עצמו בחוכמות ובמדעים, יתקן את מידותיו תיקון אמיתי, וימית את תאוותיו ותשוקותיו הדמיוניות. כאשר הוא ישיג הנחות אמיתיות וודאיות וידע אותן, וידע את חוקי ההיקש והבאת הראיות, וידע את הדרכים להישמר מהטעיותיה של הדעת – אזי ייגש לחקור בעניין זה. ואל יחליט על-פי הדעה הראשונה העולה על לבו ואל יפליג במחשבותיו מלכתחילה ויאמץ אותן להשׂיג את האלוה, אלא תהא בו ענווה וייעצר, ויעמוד, ויתרומם לאט לאט.

על עניין זה נאמר: וַיַּסְתֵּר משה פניו כי ירא מהביט אל האלהים, בנוסף למה שפשט הכתוב מורה עליו, דהיינו, יראתו מהביט אל האור המתגלה; לא שהעיניים ישיגו את האלוה. נעלה הוא עליונות רבה מכל מגרעת. הוא, עליו השלום, זכה לשבח על כך, והוא יתעלה השפיע עליו מחסדו וטובו עד כדי שהיתה חובה לומר עליו לבסוף: ותמֻנת ה' יביט. החכמים ז"ל ציינו כי זה גמול על כי הסתיר פניו בהתחלה מהביט אל האלהים.

ואִילו אצילי בני ישראל התפרצו, הפליגו במחשבותיהם והשׂיגו. אלא שהשׂגתם לא היתה שלמה. ולכן אמר עליהם: ויראו את אלהי ישראל ותחת רגליו [כמעשֹה לבנת הספיר וכעצם השמים לטֹהר ואל אצילי בני ישראל לא שלח ידו ויחזו את האלהים ויאכלו וישתו] (שם, שם, 10-11), ולא אמר רק: ויראו את אלהי ישראל, מפני שהדברים לא נאמרו אלא להטיל דופי בראייתם, ולא לתאר כיצד ראו. הוא בא אפוא להטיל דופי בצורת ראייתם על כל הגשמוּת הכלולה בה, שאותה חייבה התפרצותם טרם הגיעו לשלמות והיו ראויים לכליה... ואם כך לגבי אלה, על אחת כמה וכמה לגבינו, אנו השפלים, ומי שיותר שפל ממנו, שראוי לנו לכוון ולעסוק בהשלמת ההכנות ולימוד ההנחות-הקודמות המטהרות את ההשׂגה מטומאתה, כלומר, מן הטעויות, ואז נפנה להביט בנוכחות הקדושה האלוהית וגם הכהנים הנִגשים אל ה' יתקדשו פן יפרֹץ בהם ה'. כבר שלמה ציווה שהאדם המבקש להגיע לדרגה זאת יישמר מאוד, ואמר על דרך המשל והאזהרה: שמור רגלך כאשר תלך אל בית האלהים...

כל מה שהתכוונו אליו הוא שכּל ראִיה או חזיה או הבטה אשר באה בעניין זה היא השׂגה שׂכלית ולא ראיית עין, שכן אין הוא יתעלה מצוי אשר העיניים משיגות אותו. אם יתרשל אדם וירצה שלא להגיע לאותה דרגה שאנו מצפים ממנו שיתרומם אליה, ויפרש את הביטויים האלה שבאו בעניין זה כמורים על השׂגות חושיות של אורות נבראים, בין אם הללו מלאכים בין אם דברים אחרים - אין בכך נזק.

**פרק יח**

קרב, נגע ונגש. שלושת השמות האלה, דהיינו, קריבה, נגיעה ונגישה, יש שהם מציינים משמעות של התקרבות וקרבה מבחינת המקום ויש שהם מציינים את הידבקות הידיעה בידוע. את זאת מדמים כאילו היתה זאת קרבת גוף אל גוף... כל לשון קריבה או נגישה בין האל לאחד הנבראים שתמצא אותה באה בספרי הנבואה היא במשמעות האחרונה הזאת, כי האל יתעלה אינו גוף...

לא נראה לי שאתה תטיל ספק ותהיה נבוך בשל דברו: קרוב ה' לכל קֹראיו; קרבת אלהים יֶחפצון; קרבת אלהים לי טוב, שאלה כולם קרבה של ידיעה, כלומר, השׂגה של ידיעה, לא קרבה של מקום. וכן דבריו... קרב אתה ושמע; ונִגש משה לבדו אל ה' והם לא יגשו. אלא אם כן תרצה להבין מה שנאמר על משה ונִגש שהוא יקרב אל המקום בהר אשר שרה בו האור, כלומר, כבוד ה', אתה רשאי לעשׂות כן. אלא שעליך להחזיק בעיקרון שאין הבדל בין שיהיה אדם במרכז הארץ או במרומי הגלגל התשיעי – אִילו אפשר היה הדבר – הוא לא יהיה רחוק מן האל פה ולא יהיה קרוב אליו שם, אלא הקרבה אליו יתעלה היא בהשׂגתו, והריחוק ממנו הוא למי שאינו יודע אותו... מי שמשיג דבר-מה אשר לא השׂיגו קודם, כאילו מתקרב לדבר שהיה רחוק ממנו. הבן זאת אפוא!

**פרק ח**

מקום. שם זה נקבע במקורו למקום המיוחד והכללי. לאחר מכן התרחבה הלשון לגביו ועשׂתה אותו שם לציון דרגתו של איש ומעמדו, כלומר, לשלמותו בעניין כלשהו... בדרך זאת של השאלה נאמר: ברוך כבוד ה' ממקומו, כלומר, לפי דרגתו ורוממותו במציאות. וכן כל אִזכור של מקום הבא ביחס לאל כוונתו דרגת מציאותו יתעלה אשר אין שווה לה ולא דומה לה... ודע אתה שאותה משמעות עצמה היא משמעות מקום בדבריו הנה מקום אתי – דרגה של עיון, צפיית שׂכל ולא צפיית עין, בנוסף אל המקום בהר שעליו הוצבע, אשר בו אירעה ההתבודדות והושגה השלמות.

**פרק כא**

עבר. משמעותו הראשונה היא כמשמעות "עֻבּוּר" בערבית, דהיינו, תנועת-העתקה מקומית של גוף... כן הושאל הפעל למי שפסח ועבר על מטרה כלשהי וכיוון אל מטרה אחרת ויעד אחר... בהתאם להשאלה זאת מתפרשים, לפי דעתי, דבריו ויעבֹר ה' על פניו, והכינוי בפניו נסוב עליו יתעלה... פירוש הדבר, לפי דעתי ולפי מה שנראה לי, שמשה, עליו השלום, ביקש השׂגה מסוימת. וזה הדבר אשר כינה אותו על דרך המליצה ראיָת פנים באומרו: ופני לא יראו; והובטחה לו השׂגה פחותה מזאת שביקש, והוא אשר כינה אותה על דרך המליצה ראִיָת אחור באומרו וראית את אחֹרי (שם)... על משמעות זאת כבר הצבענו במשנה תורה. כאן אמר אפוא שהאל יתעלה הסתיר ממנו את ההשׂגה ההיא המכונה על דרך המליצה פנים והעבירו אל משהו אחר, דהיינו, ידיעת הפעולות המיוחסות לו יתעלה אשר חושבים לגביהן שהן תארים רבים, כפי שנסביר.

כאשר אני אומר "הסתיר ממנו", כוונתי שהשׂגה זאת מוסתרת ונמנעת מטבעה. כאשר שׂכלו של כל אדם שלם מידבק במה שטבעו להיות מושג, והוא מבקש השׂגה אחרת מעבר לה – השׂגתו תשתבש או תאבד...

התרגום, לעומת זאת, נהג כמנהגו בדברים אלה: שכלפי כל דבר שהוא מוצא מיוחס לאל, ודבקו בו הגשמה או ספיחי הגשמה, הוא מניח שנשמט הנסמך, והוא מסביר את היחס הזה כמוסב על דבר-מה מושמט הנסמך לאל... וכך עשׂה לגבי הכתוב ויעבֹר ה' על פניו: ואעבר ה' שכינתיה על אפוהי וקרא. הדבר אשר עבר, לשיטתו, הוא אפוא נברא בלי ספק. הוא הסביר את הכינוי ב(מלה) פניו כנסוב על משה רבנו...

אל תחשוב זאת לגנאי שמפרשים פירושים רבים את העניין הזה הקשה להבנה, הרחוק מהשׂגתנו, שהרי אין זה מזיק לענייננו. רשאי אתה לבחור איזו אמונה שתרצה: או שמעמד גדול זה יהיה כולו מראה נבואה בלי ספק ושמבוקשו (של משה) היה כולו השׂגות שׂכליות: זאת שביקש ונמנעה ממנו וזאת שאותה השׂיג. הכל שׂכלי, אין בו חוש, כפי שפירשנו בראשונה. או שהיתה עם זאת השׂגת חוש הראייה, אך ראייה זאת היתה של דבר נברא, אשר עם ראייתו מגיעה ההשׂגה השׂכלית לשלמות, כפי שפירש אונקלוס. אלא אם כן היתה השׂגה חזותית זאת אף היא במראה הנבואה, כפי שנאמר לגבי אברהם: והנה תנור עשֹן ולפיד אש אשר עבר; או שהיתה עם זאת השׂגת חוש האוזן גם כן, ויהיה הקול הוא אשר עבר על פניו, שאף הוא נברא בלי ספק. בחר לך איזו דעה שתרצה. שהרי כל הכוונה היא שלא תאמין שמה שאמר כאן ויעבֹר הוא כמו עבֹר לפני העם, שהאל יתעלה ויתרומם אינו גוף והתנועה אינה אפשרית לגביו, ולכן אי-אפשר לומר שהוא עבר במשמעות הראשונית שבלשון.

**פרק יא**

ישיבה. בראשונה נקבע שם זה בלשוננו לישיבה... ומכיוון שאדם יושב נייח ויציב במצבי התנוחה והיציבות המושלמים ביותר, הושאל שם זה לכל מצב יציב ונייח שאינו משתנה... על-פי משמעות אחרונה זאת נאמר עליו יתעלה: אתה ה' לעולם תשב; היֹשבי בשמים; יושב בשמים: היציב אשר אינו משתנה בשום דרך מדרכי ההשתנות. אין הוא משתנה בעצם. ומצב כלשהו זולת עצמו, שישתנה, אין לו. גם יחסו לזולת לא ישתנה, כי אין יחס בינו לזולתו, שישתנה באותו יחס...

הישיבה מיוחסת לשמים ברוב המקומות2, כי השמים הם אשר אין בהם השתנות ולא שוני; רצוני לומר, שפרטיהם אינם משתנים כפי שמשתנים פרטי הארץ המתהווים וכלים.

כמו כן כאשר מייחסים לו יתעלה את היחס האמור בשיתוף השם עם מיני הנמצאים המתהווים וכלים, נאמר עליו גם כן יושב, מכיוון שמינים אלה מתמידים, מסודרים ויציבים במציאות כמציאות פרטי השמים... ואמר: ה' למבול ישב – רוצה לומר, שבשעת השתנות מצבי הארץ לא היתה אצלו יתעלה השתנות ביחס, אלא יחסו זה אל הדבר בהתהוותו או בכליונו הוא יחס אחד יציב וקבוע, מכיוון שיחס זה הוא אל מיני המתהווים ולא אל פרטיהם.

**פרק כט**

עצב הוא שם משותף. הוא שם לכאב ולייסורים... והוא שם לכעס... והוא שם למחלוקת ולמרי... לפי המשמעות השנייה או השלישית נאמר: ויתעצב אל לבו. לפי המשמעות השנייה פירושו שהאל כעס עליהם בשל רוע מעשׂיהם... ואִילו כאשר מפרשים ויתעצב אל לבו על-פי המשמעות השלישית, הסברו יהיה: "והאדם המרה את רצון האל לגביו"; שכן לב מציין גם את הרצון.

**פרנץ רוזנצווייג, על האנתרופומורפיזם, נהריים**

הצד השווה שבכל הניסיונות התיאולוגיים, עד כמה שניסיונות אמת הם ולא רעות רוח בעלמא, הוא שניסיונות של ויעוד ומפגש הם; לא ניסיונות שבהם מתנסה אתה בעצם העומד כנגדך, כדרך ניסיונות העולם, ולא מעורבים משני הסוגים, כדרך הניסיונות הבין-אנושיים... ה'אנתרופומורפיזמים' שבמקרא כולם היגדים על ויעודים בין אלוהים לאדם. לעולם אין אתה מוצא 'תיאור' של אלוהים... חוק יסוד זה של הסגנון המקראי – ואינו חל על הסגנון אלא מהיותו חל על המחשב המקראי – מתאשר בניסיון החי הניתן למשג ידו של כל אדם עד היום הזה; ואין תימה בכך אם אמנם המקרא הוא יותר מבעל ערך היסטורי בלבד. אין לך היגד מקראי, והמתמיהים והיוצאים דופן בכלל זה, שלא יהא עשוי להתממש אף היום כמו בכל הימים בוויעוד עם הבריאה או עם הברואים. כל מקום שיש מה לראות, עין אלוהים פקוחה עליו; אדם קורא – אלוהים מטה לו אוזן; אדם מאזין, אדם אוטם את אזנו – יש שבוקע אליו הקול מפי אלוהים; את ידו הפשוטה לעזרה יש שתאחז יד אלוהים; אדם נכסף אל קרבתו או מבקש לרחוק ממנו במריו – אלוהים ירד ויקרה לקראתו בחצי הדרך או יתייצב מולו במחוז מנוסתו. וכל אימת שחבורת אדם בלב נכון מבקשת להנות אותו בקטורת מעשה רוקח, לא יחסר לו – במחילת כבוד מלכותו – לא יחסר לו ההומור להריח בריח הניחוח.

עם זאת, אין אנו רשאים לומר שיש לאלוהים עיניים, אוזניים, פה, יד, רגל, אף; ולא משום שפחיתות כבוד היא לו... לא ניתן לנו לדעת מה אלוהים ומה לאלוהים – שכל המבקש לדעת זאת מנסה לתארו-לתחמו – אלא לבטוח ביטחון בלי מצרים בכוחותיו בלי מצרים – כוחותיו להיוועד עם גופניותנו ועם נפשיותנו... להיוועד בגוף ובנפש, בדמות הגוף ובדמות הנפש.

וכשם שאין ויעוד שאין ביכולת להיוועד אלינו, כן אין 'תואר מעודן ורוחני' ביותר שמותר יהיה לייחס אותו לאלוהים. לא באשר תארים אנושיים הם אלה, אלא באשר הם תארים.